Pia Kristensen (DF), 2005-03-10:
Lovforslaget indeholder ikke store indholdsmæssige ændringer i bestemmelserne om frit leverandørvalg, for det har jo faktisk vist sig, at der er blevet skabt valgfrihed i de fleste af landets kommuner.
Vi mener, det er positivt, at de kommunale indberetninger til frit valg-basen i Styrelsen for Social Service viser, at borgerne får mulighed for at vælge mellem forskellige leverandører i flere og flere kommuner, og det er også positivt at hver tiende hjemmehjælpsmodtager allerede i dag har valgt at benytte en privat leverandør.
Vi synes også, det er positivt, at en undersøgelse af private leverandørers erfaringer viser, at samarbejdet med de kommunale myndigheder i overvejende grad fungerer godt.
Vi mener, det er godt, at det præciseres, at kommunerne bliver forpligtet til at skabe grundlaget for borgernes valgfrihed.
Det betyder, at det ikke overlades til kommunerne selv at bestemme, i hvilken grad og på hvilke områder de vil indføre det frie valg.
Vi kan også støtte, at der igangsættes et arbejde for at udvikle en frit valg-attest, for vi går ind for at forenkle den procedure, leverandørerne skal igennem i forbindelse med godkendelsen i kommunerne.
Attesten skal fungere som dokumentation for, at en leverandør lever op til en række generelle krav, der stilles i alle kommuner.
Når en leverandør så har attesten i hånden, vil der alene skulle fokuseres på de helt specifikke kvalitetskrav, som kommunalbestyrelsen har fastsat.
Dansk Folkeparti ser det som en fordel, at attesten vil medvirke til at reducere den administrative byrde for både leverandører og kommuner i forbindelse med godkendelsen.
Der indføres også en forpligtelse for kommunerne til at efterbetale leverandørerne, såfremt timeprisen fastsættes kunstigt lavt i godkendelsesmodellen.
Herved sikrer man en reel fri konkurrence mellem offentlige og private leverandører.
Vi kan også støtte, at frit valg-basen moderniseres, så den bliver mere brugervenlig.
Samtidig bliver det muligt at frembringe analyser af udviklingen på området, og det synes vi faktisk er ret vigtigt at vi har styr på.
Det allervigtigste er selvfølgelig at få at vide, hvad hjemmehjælpsmodtagerne selv mener om det frie leverandørvalg.
Derfor ser vi frem til en landsdækkende brugertilfredshedsundersøgelse, der skal gennemføres i år.
Her i Folketinget har vi haft mange, mange og lange debatter om det frie leverandørvalg i hjemmeplejen.
Fra visse sider er der en politisk afstandtagen til lovgivningen.
Hr. Frank Aaen sagde for lidt siden, at det var et cirkus – kært barn har mange navne.
Jeg må sige, at vi i Dansk Folkeparti er uforstående over for den kritik, der har været.
Vi fatter simpelt hen ikke, at det er en katastrofe, at vores ældre medborgere har fået ret til at vælge mellem flere tilbud.
Hele livet igennem kan man frit vælge mellem alle mulige tilbud, så hvorfor i al verden skal man dog fratages den ret, blot fordi man bliver gammel?
At de ældre har fået et friere valg vedrørende deres egen tilværelse, betragter vi som et stort plus.
Det handler om respekt, værdighed og selvbestemmelse.
For Dansk Folkeparti er det afgørende, at ældre selv kan bestemme, hvem de vil have inden for deres døre, så derfor bakker vi fuldt og fast op omkring det frie valg.
Lovforslaget her lægger som sagt op til en justering af reglerne, og det støtter Dansk Folkeparti.